CELEX: 32016D1910
Language: lt
Date: 1477612800000
Title: 2016 m. spalio 28 d. Komisijos įgyvendinimo sprendimas (ES) 2016/1910 dėl kai kurių trečiųjų šalių mokėjimų valdžios institucijoms ataskaitų teikimo reikalavimų lygiavertiškumo Europos Parlamento ir Tarybos direktyvos 2013/34/ES 10 skyriuje išdėstytiems reikalavimams (Tekstas svarbus EEE)

29.10.2016   
            
            
               LT
            
            
               Europos Sąjungos oficialusis leidinys
            
            
               L 295/82
            
         KOMISIJOS ĮGYVENDINIMO SPRENDIMAS (ES) 2016/1910
   2016 m. spalio 28 d.
   dėl kai kurių trečiųjų šalių mokėjimų valdžios institucijoms ataskaitų teikimo reikalavimų lygiavertiškumo Europos Parlamento ir Tarybos direktyvos 2013/34/ES 10 skyriuje išdėstytiems reikalavimams
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. birželio 26 d. Europos Parlamento ir Tarybos direktyvą 2013/34/ES dėl tam tikrų rūšių įmonių metinių finansinių ataskaitų, konsoliduotųjų finansinių ataskaitų ir susijusių pranešimų, kuria iš dalies keičiama Europos Parlamento ir Tarybos direktyva 2006/43/EB ir panaikinamos Tarybos direktyvos 78/660/EEB ir 83/349/EEB (1), ypač į jos 47 straipsnį,
   atsižvelgdama į 2004 m. gruodžio 15 d. Europos Parlamento ir Tarybos direktyvą 2004/109/EB dėl informacijos apie emitentus, kurių vertybiniais popieriais leista prekiauti reguliuojamoje rinkoje, skaidrumo reikalavimų suderinimo, iš dalies keičiančią Direktyvą 2001/34/EB (2), ypač į jos 6 straipsnį,
   kadangi:
   
               (1)
            
            
               lygiavertiškumo įvertinimo, nustatyto Direktyvos 2013/34/ES 46 straipsnyje, tikslas yra sumažinti administracinę naštą ir išvengti dvigubo ataskaitų teikimo problemų didelėms įmonėms ir visoms viešojo intereso įmonėms, veikiančioms gavybos arba neliestų miškų medienos ruošos pramonės sektoriuose, kurios rengia ir viešai skelbia mokėjimų valdžios institucijoms ataskaitas, nurodytas Direktyvos 2013/34/ES 42 straipsnyje. Pagal Direktyvos 2004/109/EB 6 straipsnį, emitentai, veikiantys gavybos arba neliestų miškų medienos ruošos pramonės sektoriuose, taip pat turi kasmet parengti valdžios institucijoms atliktų mokėjimų ataskaitą pagal tos direktyvos 10 skyrių;
            
         
               (2)
            
            
               Direktyvos 2013/34/ES 46 straipsniu įmonėms, veikiančioms gavybos arba neliestų miškų medienos ruošos pramonės sektoriuose, netaikomas reikalavimas rengti ir viešai skelbti mokėjimų valdžios institucijoms ataskaitą pagal Direktyvos 2013/34/ES 10 skyriuje išdėstytus reikalavimus, jei įmonės viešai skelbia informaciją apie atitinkamus mokėjimus, laikydamosi teisinio įsipareigojimo pagal lygiaverčius trečiosios šalies ataskaitų teikimo reikalavimus. Toks teisinis įsipareigojimas gali būti de facto nustatytas patronuojančiajai įmonei dėl jos patronuojamųjų įmonių. Tokiu atveju ataskaitas apie atliktus mokėjimus, kuriems taikomi teisiniai ataskaitų teikimo reikalavimai kai kuriose trečiosiose šalyse, įmonės teiktų pagal lygiaverčiais pripažintus tų trečiųjų šalių ataskaitų teikimo reikalavimus. Ataskaitas apie visus kitus likusius mokėjimus įmonės teiktų pagal atitinkamus Sąjungos teise nustatytus reikalavimus. Atitinkamos įmonės vis tiek turėtų laikytis įsipareigojimo skelbti ataskaitą, kaip nustatyta kiekvienos valstybės narės įstatymais pagal Europos Parlamento ir Tarybos direktyvos 2009/101/EB (3) 2 skyrių, įskaitant valstybių narių nustatytą laikotarpį, kuriuo dokumentai yra viešai prieinami;
            
         
               (3)
            
            
               trečiųjų šalių ataskaitų teikimo reikalavimų lygiavertiškumas turėtų būti vertinamas taikant Direktyvos 2013/34/ES 46 straipsnio 3 dalyje nustatytus kriterijus. Šie kriterijai visų pirma apima tikslines įmones, tikslinius mokėjimų gavėjus, užfiksuotus mokėjimus, užfiksuotų mokėjimų priskyrimą, užfiksuotų mokėjimų suskirstymą, veiksnius, kuriems esant teikiamos konsoliduotosios ataskaitos, ataskaitų teikimo būdą, ataskaitų teikimo dažnumą ir kovos su vengimu atskleisti informaciją priemones;
            
         
               (4)
            
            
               Kanada yra priėmusi mokėjimų valdžios institucijoms ataskaitų teikimo reikalavimus (2015 m. birželio 22 d. Gavybos sektoriaus skaidrumo priemonių įstatymas ir jo ataskaitų teikimo techninės specifikacijos). Atsižvelgiant į Direktyvos 2013/34/ES 46 straipsnio 3 dalyje išvardytus kriterijus, šiais ataskaitų teikimo reikalavimais pasiekiama esminių rezultatų, kurie yra lygiaverčiai Direktyvos 2013/34/ES 10 skyriuje ir Direktyvos 2004/109/EB 6 straipsnyje išdėstytoms nuostatoms. Šie ataskaitų teikimo reikalavimai skirti tik gavybos pramonės įmonėms ir emitentams. Todėl reikėtų daryti išvadą, kad Kanados įmonių ir emitentų atliktų mokėjimų valdžios institucijoms ataskaitų teikimo reikalavimai turėtų būti laikomi lygiaverčiais Direktyvos 2013/34/ES 10 skyriuje išdėstytiems reikalavimams tik tais atvejais, kai tai susiję su jų veikla gavybos pramonėje;
            
         
               (5)
            
            
               mokėjimų valdžios institucijoms ataskaitų teikimo reikalavimų, taikytinų trečiosiose šalyse, kurioms taikomas šis sprendimas, reguliari peržiūra neturi poveikio Komisijos galimybei bet kada atlikti specialią peržiūrą, kai dėl atitinkamų pokyčių Komisijai būtina iš naujo įvertinti šiuo sprendimu patvirtintą lygiavertiškumą. Atlikus tokį pakartotinį įvertinimą šis sprendimas gali būti panaikintas;
            
         
               (6)
            
            
               šiame sprendime numatytos priemonės atitinka pagal Direktyvos 2013/34/ES 50 straipsnio 1 dalį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Direktyvos 2013/34/ES 47 straipsnį ir Direktyvos 2004/109/EB 6 straipsnį, šio sprendimo priede išvardytų trečiųjų šalių ataskaitų teikimo reikalavimai, taikytini gavybos pramonės įmonėms ir emitentams, kaip nurodyta Direktyvos 2013/34/ES 41 straipsnio 1 dalyje, laikomi lygiaverčiais Direktyvos 2013/34/ES 10 skyriuje dėl mokėjimų valdžios institucijoms išdėstytiems reikalavimams.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. spalio 28 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 182, 2013 6 29, p. 19.
   
      (2)  OL L 390, 2004 12 31, p. 38.
   
      (3)  2009 m. rugsėjo 16 d. Europos Parlamento ir Tarybos direktyva 2009/101/EB dėl apsaugos priemonių, kurių valstybės narės reikalauja iš Sutarties 48 straipsnio antroje pastraipoje apibrėžtų bendrovių siekiant apsaugoti narių ir trečiųjų asmenų interesus, koordinavimo, siekiant suvienodinti tokias apsaugos priemones (OL L 258, 2009 10 1, p. 11).
   
      PRIEDAS
      TREČIŲJŲ VALSTYBIŲ SĄRAŠAS TAIKANT 1 STRAIPSNĮ (GAVYBOS PRAMONĖS ĮMONĖS IR EMITENTAI)
      
               
                  (1)
               
               
                  Kanada